ᱵᱚᱞᱤᱨᱟᱢ ᱢᱟᱨᱟᱱᱰᱤ

ᱵᱚᱞᱤᱨᱟᱢ ᱢᱟᱨᱟᱱᱰᱤ (ᱡᱟᱱᱟᱢ: ᱗ ᱡᱟᱱᱩᱣᱟᱨᱤ ᱑᱙᱖᱒) ᱫᱚ ᱢᱤᱫ ᱥᱟᱱᱛᱟᱲ ᱥᱮᱨᱮᱧ ᱜᱟᱵᱟᱱᱤᱭᱟᱹ ᱟᱨ ᱚᱱᱚᱞᱤᱭᱟᱹ ᱠᱟᱱᱟᱭ᱾ ᱩᱱᱤ ᱫᱚ ᱵᱤᱦᱟᱨ ᱯᱚᱱᱚᱛ (ᱱᱤᱛᱚᱜᱟᱜ ᱡᱷᱟᱨᱠᱷᱚᱸᱰ) ᱨᱮᱱᱟᱜ ᱯᱟᱠᱩᱲ ᱡᱤᱞᱞᱟᱹ ᱨᱮ ᱡᱟᱱᱟᱢ ᱞᱮᱱᱟᱭ᱾

 ᱡᱟᱱᱟᱢ ᱟᱨ ᱜᱷᱟᱨᱚᱸᱡᱽ 
ᱵᱚᱞᱤᱨᱟᱢ ᱢᱟᱨᱟᱱᱰᱤ ᱫᱚ ᱗ ᱡᱟᱱᱩᱣᱟᱨᱤ ᱑᱙᱖᱒ ᱥᱟᱞ ᱨᱮ ᱵᱤᱦᱟᱨ ᱯᱚᱱᱚᱛ ᱨᱮᱱᱟᱜ ᱯᱟᱠᱩᱲ ᱡᱤᱞᱞᱟᱹ, ᱯᱟᱠᱩᱲᱤᱭᱟ ᱛᱷᱟᱱᱟ ᱨᱮᱱᱟᱜ ᱵᱟᱞᱤᱭᱟᱰᱤ ᱰᱟᱠ ᱚᱲᱟᱜ ᱛᱟᱹᱨᱤ ᱨᱮ ᱢᱮᱱᱟᱜ ᱢᱚᱦᱩᱞ ᱯᱟᱦᱟᱲᱤ ᱟᱹᱛᱩ ᱨᱮ ᱡᱟᱱᱟᱢ ᱞᱮᱱᱟᱭ᱾ ᱟᱡ ᱵᱟᱵᱟ ᱟᱜ ᱧᱩᱛᱩᱢ ᱫᱚ ᱱᱚᱱᱫᱚᱞᱟᱞ ᱢᱟᱨᱟᱱᱰᱤ ᱟᱨ ᱟᱭᱳ ᱟᱜ ᱧᱩᱛᱩᱢ ᱫᱚ ᱥᱚᱸᱛᱷᱤ ᱢᱟᱨᱟᱱᱰᱤ᱾

 ᱥᱮᱪᱮᱫ 
ᱩᱱᱤᱭᱟᱜ ᱮᱛᱚᱦᱚᱵ ᱥᱮᱪᱮᱫ ᱵᱟᱵᱚᱛ ᱛᱮ ᱡᱟᱹᱥᱛᱤ ᱵᱟᱰᱟᱭ ᱵᱟᱹᱱᱩᱜᱼᱟ᱾ ᱩᱱᱤ ᱫᱚ ᱑᱙᱖᱘ ᱥᱟᱞ ᱨᱮ ᱯᱟᱠᱩᱲᱤᱭᱟ ᱮᱥ.ᱮᱥ. ᱦᱟᱭ ᱤᱥᱠᱩᱞ ᱠᱷᱚᱱ ᱢᱮᱴᱨᱤᱠ ᱮ ᱯᱟᱥ ᱞᱮᱫᱟ᱾ ᱑᱙᱗᱕ ᱥᱟᱞ ᱨᱮ ᱫᱩᱢᱠᱟᱹ ᱥᱟᱱᱛᱟᱞ ᱯᱟᱨᱜᱟᱱᱟ ᱠᱚᱞᱮᱡᱽ ᱠᱷᱚᱱ ᱚᱱᱟᱨᱥ ᱥᱟᱶᱛᱮ ᱵᱤ.ᱮ. ᱮ ᱯᱟᱥ ᱞᱮᱫᱟ᱾ ᱤᱱᱟᱹ ᱛᱟᱭᱚᱢ ᱑᱙᱗᱘ ᱥᱟᱞ ᱨᱮ ᱵᱷᱟᱜᱚᱞᱯᱩᱨ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱷᱚᱱ ᱫᱚᱨᱥᱚᱱ ᱥᱟᱥᱛᱨᱚ (Philosophy) ᱨᱮ ᱮᱢ.ᱮ. ᱟᱨ ᱑᱙᱗᱙ ᱥᱟᱞ ᱨᱮ ᱴᱤ.ᱮᱱ.ᱵᱤ. ᱠᱚᱞᱮᱡᱽ ᱵᱷᱟᱜᱚᱞᱯᱩᱨ ᱠᱷᱚᱱ ᱟᱹᱭᱤᱱ (Law) ᱮ ᱯᱟᱥ ᱞᱮᱫᱟ᱾ ᱑᱙᱘᱘ ᱥᱟᱞ ᱨᱮ ᱠᱟᱲᱦᱟᱨᱵᱤᱞ ᱥᱟᱱᱛᱟᱲᱤ ᱥᱟᱶᱦᱮᱫ ᱯᱟᱨᱤᱥᱟᱫᱽ ᱠᱷᱚᱱ "ᱟᱹᱠᱤᱞᱢᱟᱱ" ᱮ ᱯᱟᱥ ᱞᱮᱫᱟ᱾

 ᱠᱟᱹᱢᱤ ᱡᱤᱭᱚᱱ 
ᱵᱚᱞᱤᱨᱟᱢ ᱢᱟᱨᱟᱱᱰᱤ ᱫᱚ ᱠᱟᱹᱢᱤ ᱛᱮ ᱢᱤᱫ ᱪᱟᱹᱠᱨᱤᱡᱤᱵᱤ ᱠᱟᱱᱟᱭ᱾ ᱱᱚᱣᱟ ᱥᱟᱶᱛᱮ ᱩᱱᱤ ᱫᱚ ᱟᱭᱢᱟ ᱜᱟᱱ ᱥᱟᱶᱛᱟ ᱟᱹᱨᱤ ᱜᱟᱶᱛᱟ ᱠᱚ ᱥᱟᱶ ᱡᱚᱯᱲᱟᱣ ᱢᱮᱱᱟᱭᱟ᱾

 ᱥᱟᱶᱦᱮᱫ ᱪᱟᱨᱪᱟ 
ᱥᱮᱨᱮᱧ ᱜᱟᱵᱟᱱ ᱛᱟᱞᱟ ᱛᱮ ᱩᱱᱤᱭᱟᱜ ᱥᱟᱶᱦᱮᱫ ᱪᱟᱨᱪᱟ ᱫᱚ ᱮᱛᱚᱦᱚᱵ ᱞᱮᱱᱟ᱾ ᱩᱱᱤ ᱫᱚ ᱟᱭᱢᱟ ᱜᱟᱱ ᱫᱩᱞᱟᱹᱲ ᱥᱮᱨᱮᱧ (Romantic songs), ᱫᱷᱚᱨᱚᱢ ᱟᱨ ᱥᱟᱶᱛᱟ ᱟᱹᱨᱤ ᱥᱮᱨᱮᱧ ᱠᱚᱭ ᱚᱞ ᱟᱠᱟᱫᱟ᱾ ᱥᱟᱱᱛᱟᱲ ᱯᱟᱨᱟᱵᱽ ᱯᱩᱱᱟᱹᱭ ᱵᱟᱵᱚᱛ ᱛᱮᱦᱚᱸ ᱟᱭᱢᱟ ᱚᱱᱚᱞ ᱠᱚᱭ ᱚᱞ ᱟᱠᱟᱫᱟ᱾ ᱩᱱᱤᱭᱟᱜ ᱚᱞ ᱠᱚ ᱫᱚ 'ᱦᱚᱲ ᱥᱚᱢᱵᱟᱫᱽ', 'ᱥᱚᱢᱟᱡᱽ ᱛᱟᱵᱚᱱ' ᱮᱢᱟᱱ ᱯᱟᱛᱷᱟᱢ ᱠᱚᱨᱮ ᱩᱪᱷᱟᱹᱱ ᱟᱠᱟᱱᱟ᱾ ᱩᱱᱤ ᱫᱚ ᱑᱙᱗᱖-᱗᱗ ᱥᱟᱞ ᱨᱮ "ᱥᱚᱢᱟᱡᱽ ᱛᱟᱵᱚᱱ" ᱧᱩᱛᱩᱢᱟᱱ ᱢᱤᱫ ᱜᱮᱞ ᱢᱚᱬᱮ ᱢᱟᱦᱟᱸᱨᱤ (Fortnightly) ᱯᱟᱛᱷᱟᱢ ᱨᱮᱱᱤᱡ ᱥᱟᱯᱲᱮᱫ ᱮ ᱛᱟᱦᱮᱸ ᱠᱟᱱᱟ᱾ ᱱᱤᱛ ᱫᱷᱟᱹᱵᱤᱡ ᱛᱮ ᱟᱡᱟᱜ ᱚᱞ ᱟᱠᱟᱱ ᱡᱟᱦᱟᱸ ᱯᱩᱛᱷᱤ ᱫᱚ ᱵᱟᱝ ᱩᱪᱷᱟᱹᱱ ᱟᱠᱟᱱᱟ᱾

 ᱵᱟᱦᱨᱮ ᱡᱚᱱᱚᱲ 

ᱛᱷᱚᱠ:ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ:ᱥᱟᱱᱛᱟᱲᱤ ᱱᱟᱜᱟᱢᱤᱭᱟᱹ
ᱛᱷᱚᱠ:᱑᱙᱖᱒ ᱨᱮ ᱡᱟᱱᱟᱢ ᱟᱠᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱡᱷᱟᱨᱠᱷᱚᱸᱰ ᱨᱮᱱ ᱦᱚᱲ
ᱛᱷᱚᱠ: ᱥᱟᱱᱛᱟᱞ ᱯᱟᱨᱜᱟᱱᱟ ᱨᱮᱱ ᱦᱚᱲ
ᱛᱷᱚᱠ: ᱡᱷᱟᱨᱠᱷᱚᱸᱰ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱡᱷᱟᱨᱠᱷᱚᱸᱰ ᱨᱮᱱ ᱥᱟᱱᱛᱟᱲ
ᱛᱷᱚᱠ: ᱫᱩᱢᱠᱟᱹ ᱦᱚᱱᱚᱛ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ:ᱥᱟᱱᱛᱟᱞ ᱯᱟᱨᱜᱟᱱᱟ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ